Hej Bolius

Jeg har et hus fra 1972, som opvarmes med naturgas. Jeg har nylig installeret en varmepumpe - Panasonic R32. Hvordan får jeg den bedst til at supplere naturgassen?

Den indvendige del er placeret i stuen.

Mvh Birger F


Gasfyr suppleret med varmepumpe - hvordan udnyttes det bedst?
Hej Birger F

Først og fremmest er det vigtigt om varmepumpens størrelse (effekt) passer til stuens størrelse (areal). For det vil som udgangspunkt kun være det rum som varmepumpen vil kunne dække. Hvis køkken og/eller alrum ligger i åben forbindelse med stuen, kan det også være at der kan dækkes lidt. Igen har varmepumpens effekt en betydning.

Med nogle gode effektive termostater på de radiatorer i varmepumpens dækningsområde, vil der automatisk blive reguleret – forbruget her vil altså være lavere. Dermed skulle det samlede varmeforbrug også gerne falde, da en del af radiatorerne nu ikke bruger lige så meget varme som før.

Læs mere om luft til luft-varmepumper i vores artikel her: [Luft til luft-varmepumper til sommerhus](https://www.bolius.dk/luft-til-luft-varmepumper-til-sommerhuse-18555)

